PREDKLADACIA SPRÁVA

	Uznesením vlády SR 898/2005 zo dňa 16. 11. 2005 bola schválená aktualizácia finančných projekcií a špecifikácia vzťahov Železníc Slovenskej republiky (ďalej ŽSR) a štátu k plneniu konsolidačnej funkcie na roky 2005 - 2009. Každoročne sú pravidelne vyhodnocované opatrenia prijaté ŽSR k plánu plnenia konsolidačnej funkcie a k jej aktualizácii.
	
Súčasťou predloženého materiálu je hodnotenie  úrovne plnenia opatrení uložených pre ŽSR ako súčasť kontrolného mechanizmu konsolidačnej funkcie v roku 2005 v týchto oblastiach:
-	plynulé financovanie záväzkov ŽSR voči verejnoprávnym inštitúciám a daňovým úradom a nezvyšovanie dlhu,
-	investície do železničnej infraštruktúry z vlastných zdrojov realizovať pri splnení podmienky nezvyšovania celkového zadlženia so zameraním na: potrebu odstránenia havarijných stavov na tratiach ŽSR, zabezpečenie plynulej prevádzky, vyrovnanie záväzkov z predchádzajúcich období, obnovu zastaranej IT technológie, výraznejšiu aktiváciu racionalizačných investícií vedúcich k úspore živej práce a nákladov, zvyšovaniu bezpečnosti a produktivity,
-	zabezpečenie trendu vývoja ekonomických ukazovateľov,
-	zamestnanosť a sociálna oblasť (štandardné podmienky v starostlivosti o zamestnancov, pri uzatváraní kolektívnej zmluvy nevytvárať sociálne záväzky, ktoré nezodpovedajú ekonomickým možnostiam ŽSR).

Zároveň je predložený návrh aktualizácie finančných vzťahov medzi ŽSR a štátom v rokoch 2006 - 2010, pričom odsúhlasené princípy konsolidácie ŽSR zostávajú nezmenené.

Aktualizácia finančného modelu a kontrolného mechanizmu vychádza:
-	z  Konvergenčného programu Slovenska na roky 2005 - 2010, z makroekonomických prognóz vývoja v SR do roku 2009 a návrhu prioritných výdavkových titulov rozpočtu verejnej správy za kapitolu MDPT SR na roky 2007 - 2009,
-	z realizovaných opatrení prijatých v roku 2005 na ŽSR a vývoja na dopravnom trhu SR,
-	z aplikácie doterajšieho výnosu Úradu pre reguláciu železničnej dopravy č. 654/2005 Z. z. a predpokladaných zmien v obsahu a štruktúre ceny za použitie železničnej dopravnej cesty od 1. 1. 2007.

Z plnenia plánu konsolidačnej funkcie v roku 2005 a jej aktualizácie na roky 
2006 - 2010 vyplynuli konkrétne problémy, ktoré je nevyhnutné riešiť v roku 2006 najmä vo vzťahu k zabezpečeniu vyrovnaného hospodárenia, precizovania ekonomicky oprávnených nákladov, vloženia pohľadávok štátu do základného imania ŽSR a spoplatňovania železničnej dopravnej cesty. Aplikácia návrhu regulovanej ceny za používanie železničnej dopravnej cesty stanovenej na princípoch vymedzených Úradom pre reguláciu železničnej dopravy sa prejaví v náraste neinvestičnej dotácie o cca 1 200 mil. Sk pre ŽSR. Východiská rozpočtu verejnej správy na roky 2007 – 2009 v tejto etape s daným navýšením neuvažujú. Tento nárast neinvestičnej dotácie je uplatňovaný v návrhu prioritných výdavkových titulov rozpočtu verejnej správy za kapitolu MDPT SR, ktorý MDPT SR zaslalo na MF SR 28. 4. 2006. Nedoriešenie požadovanej výšky neinvestičnej dotácie by sa výrazne prejavilo v nedodržaní vyrovnaného hospodárenia ŽSR.

Do návrhu rozpočtu verejnej správy z limitu výdavkov kapitoly MDPT SR od roku 2007 je v súlade s uznesením vlády SR č. 898/2005 bod D.3. potrebné zahrnúť pre ŽSR z limitu výdavkov kapitoly MDPT SR aj výdavky spojené s vysporiadaním majetku určeného § 6 zákona č. 259/2001 Z. z. o Železničnej spoločnosti, a. s. v znení neskorších predpisov.

Materiál nemá environmentálne vplyvy a ani vplyv na podnikateľské prostredie, má finančné, ekonomické vplyvy. Ďalší proces zdokonaľovania systému riadenia a organizovania na Železniciach SR sa prejaví aj v aktualizovanom vplyve na zamestnanosť ŽSR.